Colegii senatori au votat, în unanimitate, propunerea legislativă pentru modificarea și completarea Legii nr.448/2006 privind protecția și promovarea drepturilor persoanelor cu handicap, republicată în Monitorul Oficial, Partea I, nr. 1 din 3 ianuarie 2008, cu modificările si completările ulterioare.
M-am alăturat ca inițiator la această propunere legislativă creionată de președinta Comisiei juridice, de disciplină şi imunităţi Laura Vicol împreună cu colegii de la PSD, senatorul Claudiu Mureșan și deputatul Bogdan Gheorghe. Le mulțumesc colegilor senatori pentru votul de adoptare și că susțin îmbunătăţirea calităţii vieţii persoanelor cu dizabilități.
Prin această lege ne dorim ca tratamentele stomatologice pentru persoanele cu dizabilități să fie gratuite, inclusiv pentru aparatele ortodontice, obturații, anestezii, extracții sau proteze dentare, precum și reparația acestora. Fondurile ar urma să fie asigurate din Fondul naţional unic de asigurări sociale de sănătate, în condiţiile contractului-cadru din sistemul de asigurări sociale de sănătate.
Urmează dezbaterea și votul la Camera Deputaților. Am încredere că vom reuși să o adoptăm până la sfârșitul acestei sesiuni parlamentare.
Mara Calista, deputat PNL